Bus 'jaag' oor geliefde hond | News24
Bus 'jaag' oor geliefde hond
=Zuska Heymans by die plek waar haar hond aan die verkeerde kant van die pad deur 'n bus doodgery is. Foto: HEILIE COMBRINCK
As 'n bus vol skoolkinders 'n groot hond middeldeur ry, sowat 12 meter se remmerke agterlaat en dit boonop aan die verkeerde kant van die pad, is dit onwaarskynlik dat die busbestuurder by die spoedperk gehou het.
Dit bogenoemde is die menings waaroor Zuska Heymans van Lavendersingel in Fairbridge Heights baie sterk voel.
"Ons harte is stukkend. Lize, ons nege maande oue Dobermann was soos 'n kind in ons huis. Sy was vir ons waardevol in terme van geld, maar haar liefdevolle geaardheid was van onskatbare waarde. My argument is wat as dit een van die kinders in die straat was wat raakgery is?" het Heymans gevra.
Sy sê sy vermoed iemand het die voorhek oopgemaak, die honde gesien, geskrik en die hek oopgelos.
"Ons honde kom nooit uit nie en ken nie die straat nie."
Benjamin Witbooi, 'n bouer wat oorkant die straat bedrywig was, het die ongeluk gesien gebeur.
"Hy (busbestuurder) het soos 'n Amerikaner aan die anderkant van die pad gery. Ek kon hoor die bus kom vinnig op teen die bult. Toe hoor ons die ge-skreeu van remme en een hengse slag," het Witbooi gesê.
"Die bus het gestop, die bestuurder het uitgeklim en die hond onder die bus uitgetrek en verder gery."
'n Ontstelde Heymans het daarna die Algoa Bus maatkappy gebel om die voorval aan te meld sowel as vir Laerskool Albertyn, wie se leerders in die bus was.
"Die man van Algoa Bus maatskappy het gesê hulle busse is almal onder spoedbe-heer en is gestel om nie vinniger as 70km/h te ry nie. Dit is bog, daardie bus vol skool-kinders hét vinnig gery.
"Ek kan my hond nie terugkry nie, maar voel dit is my verantwoordelikheid om die voorval aan te meld. Dit is nie 'n verantwoordelike bestuurder wat so ry nie," het Heymans gesê.
Jan, die Heymans-gesin se ander Dobermann, loop huil-huil in die huis rond.
"Toemaar, Remy (9) my seun sal met hom speel dan voel hulle altwee beter. Ons elkeen het maar ons eie manier om die hartseer van Lize se dood te verwerk."